Biroul de Presă

Bucureşti, 31 decembrie 2024

**ANL a recepţionat 16 locuinţe pentru tineri în orașul Rovinari**

Agenția Națională pentru Locuințe (ANL), instituţie aflată sub autoritatea Ministerului Dezvoltării, Lucrărilor Publice şi Administraţiei (MDLPA), a recepționat în orașul Rovinari (jud. Gorj), 16 locuinţe pentru tineri, destinate închirierii.

Locuințele (apartamente cu 2 camere) au fost construite înamplasamentul din B-dul Minerilor nr. 7, pe un regim de înălţime P+3E (parter+3 etaje), valoarea investiției fiind de 6.400.208,53 lei (inclusiv TVA).

Până în prezent, în județul Gorj, ANL a finalizat, în cadrul aceluiași program, 804 unități locative, situate în localitățile: Târgu Jiu (475), Târgu Cărbuneşti (112), Motru (83), Rovinari (134).

\*\*\*

Programul de construcții de locuințe pentru tineri, destinate închirierii, a fost lansat de ANL în anul 2001. Locuinţele sunt construite pe terenuri puse la dispoziţia Agenției de către autorităţile publice locale, beneficiarii fiind tineri între 18 şi 35 de ani, care îndeplinesc condiţiile prevăzute de lege pentru a putea accesa o astfel de locuinţă. Accesarea se face prin depunerea de cereri la primării, care urmează să întocmească listele de repartiţii.

În prezent, locuinţele pentru tineri pot fi achiziţionate de chiriași, după o perioadă de închiriere de minimum un an, prin achitarea de rate lunare egale către autorităţile publice locale, prin contractarea de credite ipotecare de la instituții financiare autorizate, inclusiv cu garanția statului, sau cu achitarea integrală a preţului final din surse proprii.

Sumele necesare finanțării programului se asigură de la bugetul de stat, prin bugetul Ministerului Dezvoltării, Lucrărilor Publice şi Administraţiei (MDLPA), din bugetele locale, precum și din alte surse legal constituite.